DA Den Europæiske Unions Tidende C 155/11

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2016/C 155/08)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»ORIEL SEA MINERALS«

EU-nr.: IE-PDO-0005-01319 – 26.2.2015

BGB ( ) BOB ( X )

1. Betegnelse(r)

»Oriel Sea Minerals«

2. Medlemsstat eller tredjeland

Irland

3. Beskrivelse af landbrugsproduktet eller fødevaren

3.1. Produkttype

Kategori 2.6. Salt

3.2. Beskrivelse af produktet med betegnelsen i punkt 1

»Oriel Sea Minerals« er navnet på de flydende mineralsalte fra havet, som udvindes i bugten ved Port Oriel, Clogherhead, Drogheda, County Louth i Irland. Der er tale om en koncentreret blanding af makro- og spormineraler i en klar og let viskos flydende form (kan undertiden have en svagt gul farve afhængigt af, hvornår på året den er udvundet). Blandingen indeholder ingen tilsætningsstoffer. Den føles olieagtig til trods for, at den ikke indeholder olier. Havmineralerne har en viskositet på mellem 4,00-5,15 mPa·s ved en temperatur på 25 grader og en spindelhastighed på 50 rpm (± 10 %). Blandingen kan på grund af sin koncentrerede, flydende form fortyndes i de fleste drikkevarer, juicer eller almindeligt vand i et blandingsforhold på mellem 100:1 og 1 000:1 alt efter behov.

Mineraler og sporstoffer befinder sig på grund af den flydende form i en usammensat ioniseret tilstand (dvs. før de er bundet af ligander såsom sulfat, citrat, oxid osv.). Det anvendte system gør det muligt for Oriel at høste disse mineraler fra havet og koncentrere dem.

I koncentreret tilstand har mineralerne en stærk smag af mineralsalt, men når de fortyndes i vand, juice eller andre drikkevarer i det korrekte blandingsforhold, opløses mineralerne og efterlader næsten ingen eftersmag. »Oriel Sea Minerals« er et fremragende kosttilskud, som giver kroppen perfekt afbalancerede og proportionerede mineraler gennem vand eller væske, hvilket gør kroppen bedre i stand til at optage og drage nytte af næringsstofferne.

Analysecertifikat for »Oriel Sea Minerals«. Værdierne for »Oriel Sea Minerals« ligger inden for ±10 % af værdierne i tabellen nedenfor:

Analyse af Oriel Sea Minerals afprøvning: ICP MS Oriel Sea Minerals ml/l H2O Vand Mindre end 58 vægtprocent Mg Magnesium Mindre end 60 ml/l Na Natrium Mindre end 23 ml/l K Kalium Mindre end 20 ml/l B Bor Mindre end 200 ml/l Ca Kalcium Mindre end 70 ml/l Ni Nikkel Mindre end 2,31 ml/l Cu Kobber Mindre end 1,45 ml/l Sr Strontium Mindre end 1,21 ml/l Mo Molybdæn Mindre end 0,50 ml/l Fe Jern Mindre end 0,50 ml/l Zn Zink Mindre end 0,50 ml/l Al Aluminium Mindre end 0,50 ml/l Mn Mangan Mindre end 0,23 ml/l Cd Cadmium Spor Cr Krom Spor Se Selen Spor Pb Bly Spor Co Kobolt Spor Tl Thallium Spor Be Beryllium Spor

3.3. Foder (kun for produkter af animalsk oprindelse) og råvarer (kun for forarbejdede produkter)

Havmineraler, der udvindes naturligt i Det Irske Hav.

3.4. Specifikke etaper af produktionen, som skal finde sted i det afgrænsede geografiske område

Produktionens og processernes etaper:

Alle processer i forbindelse med udvinding, sydning, udskillelse og krystallisering foretages i det afgrænsede geografiske område under kontrollerede og overvågede forhold for at sikre konsekvens i de færdige produkter. Dette omfatter:

— pumpning og filtrering af havvand ved hjælp af et filtersystem

— fjernelse af størstedelen af havsaltet efter koncentrering af saltopløsningen i et lukket system under tryk

— koncentrering af havmineraler i et højtrykssystem

— udvinding af koncentrerede havmineraler.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

—

4. Kort angivelse af det geografiske områdes afgrænsning

Port Oriel, Clogherhead ligger på nordvestsiden af forbjerget Clogher Head, der stikker ud i dybe stræder. Det specifikke afgrænsede område strækker sig fra Clogher Head's sydligste spids med breddegraden = 53,79497 (nord), længdegraden = -6,21778 (vest), breddegraden = 53°47′42″ (nord), længdegraden = 6°13′04″ (vest) til Dunany Point's nordlige spids med breddegraden = 53,86144 (nord), længdegraden = -6,23838 (vest), breddegraden = 53°51′41″ (nord), længdegraden = 6°14′18″ (vest). Et område på 5 sømil inden for Dundalk Bay Live Bivalve Mollusc Classified Production Areas 2013, områdekode LH-DB-DB, som fastsat af The Sea Fisheries Protection Authority (den irske fiskeribeskyttelsesmyndighed).

5. Tilknytning til det geografiske område

Havmineralernes indholdsforhold, balance, smag og udseende er egenskaber, som skyldes deres oprindelse. Ligesom druer påvirkes af jordbund og vejr påvirkes »Oriel Sea Minerals« af de dybe havstrømme samt vandets renhed, mineralindhold og den proces, der benyttes til at fremstille, konservere og forfine disse egenskaber.

Der er blevet udvundet havsalt i dette område gennem flere århundreder. Følgende passage stammer fra County Louth Archaelogical and Historical Journal. »Den 28. januar 1667 udlejede viscount Dungannon et landområde nær byen Carlingforde til oberst Cooke af Chiswick i hans egenskab af saltfabrikant med henblik på opførelse af saltværker«. I flere hundrede år har Port Oriel været kendetegnet ved rige fiskemuligheder, og de lokale kan fange dybhavsfisk direkte fra klipperne og havnen. Salt var en vigtig ingrediens i konserveringen af fisk, der blev fanget i havnen med henblik på forbrug, oplagring eller efterfølgende transport til markedet (på et kort fra 1797 ligger der et saltværk på pt mp 16 pm tæt på Newry Street, og der findes lokale oplysninger, som beskriver saltet og sluseportene).

Golfstrømmen løber op langs Irlands vestkyst, og når den møder Norskehavets køligere vand, snor den sig rundt om det nordlige og nordøstlige forbjerg til sit endelige bestemmelsessted fem sømil fra bugten ved Port Oriel. Strømmen stopper her, da den møder det kraftige udløb af floden Boyne, der er Irlands næststørste flod.

Port Oriel ligger på nordvestsiden af forbjerget Clogher Head, der stikker direkte ud i dybe stræder. Prøver viser, at saltholdigheden i dette vand kan sammenlignes med den, der normalt kun findes i dybhavsvand. Denne høje saltholdighed skyldes Golfstrømmens usædvanligt dybe havstrømme, der løber i området. Prøverne fra Port Oriel viser konsekvent en koncentration på 3,5-3,6 %, hvilket ellers kun findes i dybhavsvand.

Farvandet ved Port Oriel har i mange år konsekvent fået karakteren A — International Shellfish Quality, the purest of the sea af det irske havinstitut (The Marine Institute of Ireland). I og omkring Port Oriel udgør fiskeri af muslinger, krabber, hummere og knivmuslinger en dynamisk virksomhed, og den store forekomst af skaldyr bidrager ligeledes til vandets høje kvalitet og mineralindhold. Denne region er faktisk også en del af Dundalk Bay Live Bivalve Mollusc Classified Production Areas 2014, områdekode LH-DB-DB, som fastsat af Sea Fisheries Protection Authority med henblik på fangst af muslinger og knivmuslinger.

»Oriel Sea Minerals«' egenskaber er direkte forbundet med de usædvanligt dybe havstrømme i det geografiske område, det høje mineralindhold, der ikke normalvis findes i så lavt vand samt Golfstrømmen og tidevandet, der bevæger sig rundt om Irlands nordlige kyst og ind i den større Dundalk Bay og derefter videre ind i bugten ved Port Oriel. Dette vand af høj kvalitet og med højt mineralindhold bliver derefter udvundet og forarbejdet ved hjælp af en proces, hvor det ikke kommer i kontakt med hverken luft, jord eller menneskelig påvirkning, før det er blevet til en koncentreret mineralholdig blanding.

Sammenfatning:

De udvundne havmineralers egenskaber skyldes deres oprindelse og er direkte knyttet til vandets kvalitet, saltindhold og koncentration af mineraler i denne region. Dette afspejles i mineralernes indholdsforhold, balance, kvalitet og renhed i »Oriel Sea Minerals«.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

http://www.agriculture.gov.ie/gi/pdopgitsg-protectedfoodnames/products/

(1) EUT L 343 af 14.12.2012, s. 1.